La Festa Major engega el compte enrere | Gràcia TV
La Festa Major engega el compte enrere
'Els últims són els guapos', com diu la cançó dels Manel. Aquesta premissa ha marcat la feina de la productora gracienca El Cangrejo. Primer, amb el vídeo sobre un equip de futbol que no havia marcat cap gol en tota la temporada, 'L'equip petit'. I ara, presenten 'Els últims', un documental sobre aquest carrer, el de Puigmartí.
Durant dos anys seguits el carrer ha quedat en última posició al concurs de guarnits de la Festa Major de Gràcia. Això, però, no els ha fet perdre la il•lusió i ha estat la motivació per fer-ne una pel•lícula.
DANIEL CANALS, Comissió de Festes del carrer de Puigmartí:
"No comprenia una cosa, que quedant últims cada any perquè tornàvem a fer festa i nosaltres li vam dir: 'a mi em farà mal quedar últim, si m'ho mereixo, m'ho mereixo, és el que hi ha, però jo faig festa, nosaltres som la festa'."
DANIEL RESINES, codirector d’'Els últims són els guapos':
"Ens crida una mica l'atenció tot el que queda fora del podi, vull dir, la fotografia principal i la que veus és sempre la del podi, a nosaltres ens crida l'atenció tota aquesta gent que fa les coses no deliberadament per guanyar, sinó pel plaer de fer-les."
ROGER GÓMEZ, codirector d’'Els últims seran els guapos':
"Ens agraden els personatges petits, els personatges anònims, la gent normal, la gent com nosaltres, la gent que fa coses per les ganes de fer-les."
El concurs de guarniments és un dels trets característics de la Festa Major de Gràcia. Quan queda menys d’mes perquè comencin, els carrers ja treballen contra rellotge per tenir-ho tot a punt per al 15 d'agost. Aquest any són 18 els carrers que hi participen, ja que el de la Providència no farà festa. Com sempre, el plàstic, el cartró, el ‘porexpan’, les càpsules de cafè o la fusta convertiran els aquests espais en passarel•les de moda, cançons, salons o cubs de Rubik. La protecció dels guarniments segueix sent una preocupació per als organitzadors i enguany s'intentarà fer els carrers més accessibles per ajudar a conservar els decorats.
RICARD VALENTÍ, Comissió de Festes del carrer de Tordera:
"Si fas ‘porexpan’, perquè et trenquen el ‘porexpan’; si fas fusta, perquè et trenquen la fusta; si plou, perquè el cartró anirà a terra… són coses que, qui vol trencar ho trenca, qui en vol gaudir, en gaudeix i qui no, no."
"Potser ho hem prioritzat massa i les portalades eren molt grosses, no deixaven passar la gent. Tots aquests temes aquest any, de mica en mica, s'aniran solucionant. Aquest any ja fem un primer pas, procurarem que hi hagi una vorera lliure perquè la gent pugui passar."
Una altra novetat de la festa serà el cost dels programes de les activitats, que valdran un euro i només es podran aconseguir als carrers de Festa Major.